Hoof van afbakeningsraad wil ANC in Vrystaat leiThabo Manyoni, voorsitter van die munisipale afbakeningsraad. (Foto: MDB) Die hoof van die munisipale afbakeningsraad werf tans aktief stemme om die ANC se voorsitter in die Vrystaat te word in ŉ stap wat talle vrae oor sy onpartydigheid laat ontstaan. Die DA eis dat Thabo Manyoni bedank en sy pos dadelik ontruim. Manyoni voer egter aan daar is niks wat sy politieke veldtog verhoed nie, ŉ stelling waarvan die DA skerp verskil. Cilliers Brink, die DA se woordvoerder oor samewerkende regering en tradisionele sake, sê nie net is Manyoni se opmerking onwaar nie, dit dui ook op sy teenstrydige posisie en maak sy posisie as voorsitter van die raad onhoudbaar. Die munisipale afbakeningsraad is ŉ onafhanklike owerheid wat moet besluit oor die afbakening van munisipale grense en hierdie besluite kan eindelik ŉ beduidende uitwerking op verkiesingsuitslae hê. Die DA sê nie net skend Manyoni wetgewing wat onpartydigheid van die raad vereis nie, hy oortree ook wetgewing wat bepaal hoe lede van die raad moet optree. Die wetgewing lui dat geen raadslid mag optree op ŉ manier wat die “geloofwaardigheid, onpartydigheid of integriteit van die raad” in die gedrang bring nie. Die wetgewing bepaal voorts dat iemand wat hierdie bepaling oortree, hom skuldig maak aan wangedrag. Brink sê Manyoni se besluit om hom as ANC-kandidaat verkiesbaar te stel terwyl hy op die kantlyn ook as voorsitter van die munisipale afbakeningsraad diens doen, wys duidelik dat hy hom hieraan skuldig maak. Manyoni het vroeër gesê indien hy “gelukkig genoeg is” om te seëvier, sal hy “moet bedank”. Die DA hou vol dat Manyoni hom reeds hieraan skuldig gemaak het en moet waai. Brink sê dit bevestig die DA se afleiding dat Manyoni sy voorsitterskap van die raad wil gebruik as ŉ plan B, sou sy poging om as die hoof van die ANC in die Vrystaat verkies te word, misluk. “Om van belastingbetalers te verwag om voort te gaan om hierdie ooglopende skending van die wet te finansier, is oneties en skend die grondslag van ons konstitusionele demokrasie.” Brink sê Manyoni se “halsstarrigheid is kwalik verrassend”, wanneer in ag geneem word dat pres. Cyril Ramaphosa, wat hom aangestel het, onder eed verklaar het dat hy beoog om die bevinding van die Zondo-kommissie, dat die ANC se beleid van kaderontplooiing ongrondwetlik en onregmatig is, te betwis. “Manyoni beskou homself as iemand wat deur die ANC ontplooi is, eerder as ŉ onpartydige arbiter van ŉ onafhanklike statutêre liggaam,” sê Brink. Manyoni het ŉ lang geskiedenis in die ANC en moes volgens die DA ten eerste nooit as voorsitter van die raad aangewys geword het nie.